Vermeende plaasaanvaller vas; polisieman gewondArgieffoto: SAPD Kapt. Nqobile Gwala, woordvoerder van die polisie, het aan Maroela Media gesê Simon Shepherd (80) en sy vrou, Joy, is Sondag in die vroeë oggendure deur twee aanvallers in hul huis oorval. Simon is glo erg deur die aanvallers aangerand en is kritiek beseer. Joy kon daarin slaag om in ŉ kas weg te kruip en is ongedeerd. Die aanvallers het Simon gedwing om die kluis se sleutel te oorhandig en het met ŉ onbekende bedrag kontant, ŉ vuurwapen en ŉ selfoon gevlug. Volgens North Coast Courier is Simon in die waakeenheid van ŉ hospitaal opgeneem met vyf gebreekte ribbes, ŉ kopwond en diep snywonde aan sy lyf. Die vel op een van sy hande en arm is ook heeltemal af. Gwala het gesê die polisie het een van die verdagtes Woensdagaand in ŉ informele nedersetting in hegtenis geneem. “Toe die polisie en lede van Alpha Security na ŉ tweede informele nedersetting is om die tweede verdagte vas te trek, het die verdagte hulle gesien en een skoot afgevuur voordat hy gevlug het. Een van die polisiebeamptes is in die been gewond,” het sy gesê. Die tweede verdagte is steeds op vrye voet.